SK Úradný vestník Európskej únie C 166/16

Záverečná správa vyšetrovateľa v prípade COMP/C-3/37.792 – Microsoft

(podľa článku 15 a 16 rozhodnutia Komisie 2001/462/ES, ESUO z 23. mája 2001 o pôsobnosti vyšetrovateľov v niektorých konaniach vo veci hospodárskej súťaže – Ú. v. ES L 162, 19.6.2001, s. 21)

2009/C 166/07

Z návrhu rozhodnutia v tomto prípade vyplývajú tieto skutočnosti:

Konanie podľa článku 24 ods. 1 založené na konečnom rozhodnutí z 24. marca 2004

Dňa 24. marca 2004 Komisia prijala rozhodnutie 2007/53/ES týkajúce sa konania podľa článku 82 Zmluvy o ES a článku 54 Dohody o EHP proti Microsoft Corp. (prípad COMP/C-3/37.792 – Microsoft, Ú. v. ES L 32, 6.2.2007, s. 23).

V tomto rozhodnutí (ďalej len „rozhodnutie“) Komisia okrem iného zistila, že spoločnosť Microsoft porušila článok 82 Zmluvy o ES (ďalej len „článok 82“) a článok 54 Dohody o EHP tým, že od októbra 1998 do dňa rozhodnutia odmietala poskytnúť isté špecifikované „informácie o interoperabilite“ predajcom produktov operačných systémov pre pracovné skupinové servery, aby mohli vyvíjať a distribuovať takéto produkty. (1)

Dňa 10. novembra 2005 Komisia prijala rozhodnutie podľa článku 24 ods. 1 nariadenia (ES) č. 1/2003 (ďalej len „rozhodnutie podľa článku 24 ods. 1“). V článku 1 tohto rozhodnutia sa nariaďuje, aby „spoločnosť Microsoft Corporation zabezpečila, že do 15. decembra 2005 v plnej miere splní povinnosti stanovené v článku 5 písm. a) a c) konečného rozhodnutia. Pri neplnení týchto povinností sa ukladá spoločnosti Microsoft Corporation pravidelné penále vo výške 2 milióny EUR za deň, počítané od predmetného dátumu.“

V rozhodnutí podľa článku 24 ods. 1 sa uvádzajú dva prípady, v ktorých spoločnosť Microsoft neplnila svoje povinnosti podľa článku 5 písm. a) a c) konečného rozhodnutia. Toto konanie sa týka výhradne povinnosti spoločnosti Microsoft podľa článku 5 písm. a) rozhodnutia účtovať za prístup k informáciám o interoperabilite alebo ich využívanie kompenzáciu, ktorá je primeraná.

Konanie podľa článku 24 ods. 2 založené na rozhodnutí podľa článku 24 ods.1

Komisia prijala 12. júla 2006 prvé rozhodnutie podľa článku 24 ods. 2 nariadenia (ES) č. 1/2003 (ďalej len „prvé rozhodnutie podľa článku 24 ods. 2“), ktorým sa konečná výška pravidelného penále uloženého rozhodnutím podľa článku 24 ods. 1 za obdobie od 16. decembra 2005 do 20. júna 2006, pokiaľ ide o prvý aspekt nesplnenia si povinností stanovený v rozhodnutí podľa článku 24 ods. 1, konkrétne, že spoločnosť Microsoft neposkytla úplnú a presnú technickú dokumentáciu obsahujúcu informácie o interoperabilite, stanovila na 280,5 miliónov EUR. (2)

Ako je uvedené v prvom rozhodnutí podľa článku 24 ods. 2, Komisia si ponechala možnosť stanoviť konečnú výšku pravidelného penále za druhý aspekt nesplnenia si povinností predbežne stanoveného v rozhodnutí podľa článku 24 ods. 1 od 16. decembra 2005, ak by Komisia dospela k záveru, že spoločnosť Microsoft neúčtovala za prístup k informáciám o interoperabilite alebo ich využívanie kompenzáciu, ktorá je primeraná. (3)

V tomto návrhu rozhodnutia sa stanovuje konečná výška pravidelného penále, ktorá sa má uložiť spoločnosti Microsoft za nedodržanie povinnosti účtovať za prístup k informáciám o interoperabilite alebo ich využívanie kompenzáciu, ktorá je primeraná.

Opatrenia prijaté spoločnosťou Microsoft na dosiahnutie súladu s článkom 5 písm. a) a reakcie Komisie

V období medzi 27. májom 2004, kedy spoločnosť Microsoft predložila prvý opis opatrení, ktoré zamýšľa prijať na dosiahnutie súladu s článkom 5 písm. a) až c) rozhodnutia, až do súčasnosti, si Komisia vymenila so spoločnosťou rozsiahlu korešpondenciu týkajúcu sa aspektu primeranej kompenzácie uvedeného v rozhodnutí.

Spoločnosť Microsoft vo svojom liste z 29. októbra 2004 uviedla, že podľa jej názoru si zaslaním opisu opatrení v liste z 27. mája 2004 splnila povinnosť podľa článku 5 písm. d) rozhodnutia. Predložila aj dva návrhy dohôd, ktoré zamýšľala ponúknuť ako súčasť programu protokolu pracovných skupinových serverov (WSPP – Work Group Server Protocol Program, ďalej len „dohody o WSPP z roku 2004“).

Následne počas zvyšku roka 2004 a prvého polroka 2005 došlo k početnej výmene listov, v ktorých Komisia žiadala (aj prostredníctvom žiadostí o informácie podľa článku 18 nariadenia (ES) č. 1/2003) spoločnosť Microsoft o ďalšie vysvetlenia a podpornú dokumentáciu, na čo spoločnosť Microsoft odpovedala predložením niekoľkých správ, memoránd a revidovaných verzií dohôd o WSPP z roku 2004. Komisia zaslala žiadosti o informácie aj tretím stranám, v ktorých žiadala o ich vyjadrenie k úrovniam kompenzácie navrhnutým spoločnosťou Microsoft.

Rozhodnutím z 28. júla 2005 vytvorila Komisia monitorovací mechanizmus tým, že stanovila spôsob vymenovania monitorovacieho správcu, jeho funkcie a povinnosti. Úlohou monitorovacieho správcu je pomáhať Komisii pri kontrole dodržiavania rozhodnutia. (4) Dňa 5. októbra 2005 Komisia vymenovala jednu osobu z užšieho zoznamu štyroch odborníkov predloženého spoločnosťou Microsoft do funkcie monitorovacieho správcu.

Medzi augustom a decembrom 2005 poskytla spoločnosť Microsoft revidované dohody o WSPP a rôzne správy s cieľom odôvodniť úrovne kompenzácií účtovaných v dohodách o WSPP.

Dňa 7. apríla 2006 Komisia poskytla spoločnosti Microsoft posudok dokumentov odôvodňujúcich úrovne kompenzácií účtovaných spoločnosťou Microsoft v dohodách o WSPP vypracovaný správcom a predložený 15. decembra 2005 („správa správcu o inováciách z roku 2006“).

Následne spoločnosť Microsoft od mája až do novembra 2006 poskytovala svoje reakcie na správu správcu o inováciách z roku 2006 a niekoľkokrát predložila aj revidované dohody o WSPP.

Vo februári 2007 predložili správca a externá poradenská spoločnosť TAEUS Komisii rôzne správy. Na základe správ predložených správcom a spoločnosťou TAEUS dospela Komisia k predbežnému záveru, že spoločnosť Microsoft si ešte nesplnila svoju povinnosť stanovenú v článku 5 písm. a) rozhodnutia – účtovať si za prístup k informáciám o interoperabilite alebo ich využívanie kompenzáciu, ktorá je primeraná.

Oznámenie námietok

Dňa 1. marca 2007 Komisia zaslala spoločnosti Microsoft oznámenie námietok a poskytla jej päť týždňov na odpoveď.

Dňa 9. marca 2007 spoločnosť Microsoft požiadala o predĺženie lehoty na odpoveď na oznámenie námietok. Žiadosť bola schválená 15. marca 2007, čím sa lehota predĺžila do 23. apríla 2007. Spoločnosť Microsoft novú lehotu dodržala.

Prístup k spisu

Spoločnosť Microsoft požiadala o prístup k spisu 2. marca 2007 a tento prístup bol poskytnutý v priestoroch Komisie 5. marca 2007.

Dňa 27. apríla 2007 spoločnosť Microsoft predložila korigendum k svojej odpovedi na oznámenie námietok. Spoločnosť Microsoft požiadala o ďalší prístup k spisu 9. mája 2007.

Dňa 11. mája 2007 spoločnosť TAEUS, správca a jeho poradcovia predložili správy týkajúce sa správy odborníkov spoločnosti Microsoft pripojenej k odpovedi na oznámenie námietok a spoločnosti Microsoft bol 14. mája 2007 povolený prístup k týmto správam, ako aj poskytnuté kópie všetkých pripomienok predložených tretími stranami k oznámeniu námietok a k odpovedi na oznámenie námietok.

Dňa 16. mája 2007 spoločnosť Microsoft požiadala o ďalší prístup k spisu, ktorý bol umožnený 23. mája 2007.

Dňa 21. mája 2007 spoločnosť Microsoft predložila revidované dohody o WSPP, ktoré obsahovali revidovanú tabuľku poplatkov („kompenzačná schéma z 21. mája 2007“). Spoločnosť Microsoft uviedla, že „teraz oficiálne zavedie nižšie sadzby“ s retroaktívnym dátumom uplatňovania odo dňa prijatia rozhodnutia.

Dňa 1. júna 2007 spoločnosť Microsoft predložila doplňujúcu odpoveď na oznámenie námietok a 8. júna 2007 ďalší technický posudok.

Počas konania spoločnosť Microsoft niekoľkokrát požiadala o prístup ku korešpondencii vedenej medzi Komisiou na jednej strane a správcom alebo odborníkmi Komisie na strane druhej.

Komisia pokladá tieto dokumenty za interné.

Už počas konania týkajúceho sa tvrdenia, že spoločnosť Microsoft neposkytla úplnú a presnú technickú dokumentáciu obsahujúcu informácie o interoperabilite, som nesúhlasila so žiadosťou spoločnosti Microsoft o prístup ku korešpondencii vedenej s monitorovacím správcom a s externými odborníkmi Komisie (pozri záverečnú správu vyšetrovateľa v prípade COMP/C-3/37.792 – MICROSOFT, 3.7.2006, s. 6). Túto korešpondenciu som považovala za internú.

Dôkladne som však skontrolovala, či prístup k jednotlivým listom mohol byť nevyhnutný na primerané porozumenie metodike alebo na riadne technické overenie správy správcu alebo inak nevyhnutné pre obhajobu spoločnosti Microsoft. V odpovedi na obavy spoločnosti Microsoft som overila korešpondenciu medzi správcom a spoločnosťou TAEUS a Komisiou z príslušných dní (10. novembra 2006 a 22. mája 2007). Spoločnosti Microsoft som mohla potvrdiť, že podľa môjho názoru žiadny z týchto listov nebol pre porozumenie metodiky uplatňovanej v správe alebo na overenie jej technickej správnosti nevyhnutný.

Okrem toho som v reakcii na ďalšiu otázku vznesenú spoločnosťou Microsoft overila listy, ktoré mi boli sprístupnené a ktoré Komisia zaslala správcovi a spoločnosti TAEUS (od 10. novembra 2006 do 27. júla 2007). Po mojom preskúmaní tejto korešpondencie som spoločnosti Microsoft potvrdila, že sa v nej nenachádzajú žiadne dokumenty svedčiace o tom, že Komisia vyvinula neprípustný nátlak na správcu alebo odborníkov Komisie.

ÚSTNE VYPOČUTIE

Spoločnosť Microsoft nepožiadala o ústne vypočutie.

LIST SKUTOČNOSTÍ

Komisia zaslala spoločnosti Microsoft list skutočností („list skutočností“) 24. júla 2007. Tento list umožnil spoločnosti Microsoft vyjadriť pripomienky k hodnoteniu kompenzačnej schémy z 21. mája 2007 vypracovanému Komisiou a k ďalším dôkazom, ktoré zhromaždila Komisia po prijatí oznámenia námietok, najmä správam správcu a odborníkov Komisie, spoločnosti TAEUS, ako aj odpovediam na žiadosti nových spoločností vlastniacich licencie WSPP o informácie. Spoločnosti Microsoft bol povolený prístup k spisu, pokiaľ ide o dokumenty zaradené do spisu po prijatí oznámenia námietok, a spoločnosť Microsoft poskytla svoju odpoveď na list skutočností 31. augusta 2007.

ROZHODNUTIE SÚDU PRVÉHO STUPŇA

Súd prvého stupňa potvrdil 17. septembra 2007 podstatné časti rozhodnutia, proti ktorému sa spoločnosť Microsoft odvolala. (5)

Súd však zrušil článok 7 rozhodnutia, pretože nariaďuje spoločnosti Microsoft, aby predložila návrh na zavedenie mechanizmu, ktorý má zahŕňať monitorovacieho správcu s prístupom, nezávisle od Komisie, k pomoci, informáciám, dokumentom, priestorom a zamestnancom spoločnosti Microsoft a k zdrojovému kódu príslušných produktov Microsoft.

Dňa 2. októbra 2007 Komisia požiadala spoločnosť Microsoft, aby jej poskytla všetky dokumenty a informácie, ktoré poskytla správcovi alebo jeho tímu, nezávisle od Komisie, odo dňa vymenovania správcu. Spoločnosť Microsoft odpovedala na túto žiadosť listami z 31. októbra 2007 a 9. novembra 2007.

Po diskusiách s Komisiou spoločnosť Microsoft zaviedla 22. októbra 2007 novú kompenzačnú schému určenú pre licencie WSPP.

Poskytnutie týchto dokumentov a informácií a zavedenie novej kompenzačnej schémy neznamenali, že sa znovu začala fáza zisťovania, a tak nebolo potrebné vydať nový list skutočností.

NÁVRH KONEČNÉHO ROZHODNUTIA

Podľa môjho názoru návrh konečného rozhodnutia neobsahuje žiadne právne okolnosti, ktoré neboli uvedené v oznámení námietok, ani žiadne skutkové okolnosti, ktoré neboli uvedené buď v oznámení námietok alebo v liste skutočností.

Vzhľadom na uvedené skutočnosti sa domnievam, že právo na vypočutie v prípade spoločnosti Microsoft a v prípade tretích strán bolo v predmetnom konaní rešpektované.

V Bruseli 25. februára 2008 Karen WILLIAMS

(1) Súd prvého stupňa potvrdil 17. septembra 2007 podstatné časti rozhodnutia, proti ktorému sa spoločnosť Microsoft odvolala. Spoločnosť Microsoft následne oznámila, že sa proti rozsudku Súdu prvého stupňa neodvolá.

(2) Rozhodnutie Komisie z 12. júla 2006, ktorým sa stanovuje konečná výška pravidelného penále uloženého spoločnosti Microsoft Corporation rozhodnutím K(2005) 4420 v konečnom znení a ktorým sa mení a dopĺňa toto rozhodnutie, pokiaľ ide o výšku pravidelného penále (Prípad COMP/C-3/37.792 – Microsoft), K(2006) 3143 v konečnom znení.

(3) Odôvodnenie 244 rozhodnutia podľa článku 24 ods. 2.

(4) Pozri článok 7 rozhodnutia a článok 3 rozhodnutia o správcovi.

(5) Pozri poznámku pod čiarou č. 1.